રાજેન્દ્રભાઈને લઈને જ્યાં તેમની ગાડી જી.આઈ.ડી.સી.ના પોતાના સૌથી મોટા કમ્પાઉન્ડમાંથી બહાર નીકળી અને આગળ વધી ત્યાં જ પાછળથી તેમના જેવા જ કલરની અને ઈ-કલાસ બેન્ઝનો સતત હોર્ન સંભળાયો. રસ્તો નાનો હોવા છતાંય પાછળની ગાડીને ઓવરટેઈક જોઈતો હતો. રાજેન્દ્રભાઈએ સૂરજને ગાડી બાજુમાં દબાવીને ઊભી રાખવા કહ્યું. પાછળ જતી ગાડીમાં હતાં તેમના કમ્પાઉન્ડની પાછળ આવેલી તેમના જેવી જ પણ પ્રમાણમાં નાની પ્લાસ્ટિક કંપનીના માલિક જયંતભાઈ. રાજેન્દ્રભાઈએ જયંતભાઈને જોઈને એક સ્મિત આપ્યું પણ જયંતભાઈ તેમની સામે મોં ચઢાવીને કરેલ ઓવરટેકને જીતેલો જંગ માનીને આગળ વધી ગયા.